Musikhuset København
Musikhuset København er indtil videre en plan om at "skabe et samlende miljø for den akustiske musik i København på tværs af genrer og generationer og at etablere et levende miljø, som rækker ud mod publikum og fungerer som ramme for den klassiske musiks vækstlag", som der står i projektbeskrivelsen.
Konkret får Musikhuset København adresse på Vesterbrogade 59 i det centrale København (ejendommen husede tidligere Københavns Bymuseum). Budgetforhandlingerne for Københavns Kommune 2022 sikrede, at Foreningen Musikhuset København via en driftsaftale kan disponere over ejendommen frem til 31. december 2023. I efteråret 2023 påbegyndes en større renovering af ejendommen, der vil vare 18 måneder, hvorefter huset efter planen kan åbne for aktiviteter.
Huset kommer til at rumme tre koncertsale, en række lokaler til andre aktiviteter samt en sidebygning til kontorer og produktion. I salene præsenteres koncerter for børn og voksne i et bredt spekter fra børneopera til internationale navne inden for den klassiske kammermusik.
Bag projektet står Foreningen Musikhuset København, som repræsenterer musiklivet, arrangører, andre brugere og publikum.